Josef František

Čatár Josef František (* 7. október 1914, Otaslavice – † 8. október 1940, Cuddington Way) bol česko-slovenský stíhací pilot pochádzajúci z Moravy, letecké eso poľského a britského letectva v druhej svetovej vojne.

Životopis 
Josef František sa prihlásil k česko-slovenskému letectvu v roku 1936. Roku 1938 sa stal stíhacím pilotom slúžiacim pri 40. letke v Prahe-Kbeloch. Po okupácii Československa (15. marca 1939) utiekol do Poľska, rovnako ako veľa iných československých letcov. Mnohí z nich pokračovali ďalej do Francúzska, ale František sa s niekoľkými druhmi rozhodol zostať a pripojiť sa k poľskému letectvu v boji proti Nemcom.

Po nemeckom vpáde do Poľska František plnil prieskumné a spojovacie úlohy v neozbrojenom cvičnom lietadle RWD-8. V dňoch 19. a 20. septembra napadol nemecké kolóny ručnými granátmi. V stredu 20. septembra bol zostrelený, ale núdzovo pristál zachránili ho obetaví poľskí piloti iného lietadla, ktorí pod nepriateľskou paľbou pristáli neďaleko. V piatok 22. septembra dostal František za úlohu stiahnuť so zostávajúcimi lietadlami jednotky do Rumunska. Ako mnohým iným poľským pilotom, aj jemu sa podarilo utiecť z rumunského internačného tábora a v októbri 1939 sa nakoniec dostal až do Francúzska.
 
Vo Francúzsku sa František rozhodol zostať so zostávajúcimi Poliakmi, a nepripojil sa k československému letectvu. Nie je jasné, či podnikal vo Francúzsku stíhacie lety alebo či tu zostrelil nejaké lietadlo. V tom čase zahraniční letci často bojovali pod pseudonymom, aby ochránili svoje rodiny v obsadených krajinách pred prenasledovaním Gestapa. Niektorí svedkovia sa zmieňovali o desiatich alebo jedenástich zostrelených lietadlách, ale žiadne oficiálne francúzske ani poľské dokumenty túto skutočnosť nepotvrdzujú. Pokiaľ sa nepodarí zistiť meno, pod ktorým František vo Francúzsku vystupoval, zrejme sa nebude dať jeho tamojšie pôsobenie objasniť. Väčšina historikov možnosť, že by František vo Francúzsku dosiahol akýkoľvek zostrel, skôr spochybňuje. Nič to ale nemení na skutočnosti, že očitý svedok, priamy účastník a taktiež letec Josef Balejka, tvrdí, že videl Františka zostreliť niekoľko nacistických lietadiel.

Po páde Francúzska sa František dostal do Spojeného kráľovstva a bol priradený k 303. (poľskej) peruti RAF na letisko Northolt, kde lietal na stíhačkách Hawker Hurricane. Letka sa prvý raz dostala do akcie v záverečnej fáze bitky o Britániu. 

Prvým víťazstvom čatára Františka bola 2. septembra 1940 nemecká stíhačka Messerschmitt Bf 109E. Počas nasledujúceho mesiaca dosiahol 17 potvrdených zostrelov nemeckých lietadiel a jeden pravdepodobný. Stal sa tak najlepším spojeneckým pilotom celej bitky o Britániu. Často bojoval proti oveľa početnejšiemu nepriateľovi. Posledné víťazstvo dosiahol 30. septembra 1940. 

V utorok 8. októbra 1940 sa Františkov Hurricane zrútil v Cuddington Way v Ewelle počas hliadkoveho letu. Dôvody havárie sa nepodarilo objasniť. Podľa jednej teórie asi uskutočňoval prvky leteckej akrobacie, podľa iných pamätníkov boli na ňom v tom čase viditeľné príznaky vyčerpania a únavy z boja. Je možné, že príčinou havárie bola kombinácia oboch týchto faktorov.

Josefa Františka pochovali na cintoríne poľského letectva v Northwoode. Počas svojho života aj posmrtne bol ocenený mnohými vyznamenaniami, okrem iného najvyšším poľským vyznamenaním Virtuti Militari (Vojenskej cti) 5. stupňa, dvakrát obdržal britskú Distinguished Flying Medal so stužkou (teda po druhý raz udelenú) ako vôbec prvý cudzinec.

Externé odkazy 
 Josef František
 Josef František - Otaslavský „císař“ vzduchu
 Sergeant Josef Frantisek - The Battle of Britain Hero

Narodenia v 1914
Úmrtia v 1940
České letecké esá druhej svetovej vojny
Českí letci